b'\n_START_ARTICLE_\nAlberada de Buonalbergo\n_START_PARAGRAPH_\nAlberada de Buonalbergo (n. cca. 1033 \xe2\x80\x93 d. iulie 1122) a fost prima so\xc8\x9bie a normandului Robert Guiscard, duce de Apulia (1059\xe2\x80\x931085), cu care s-a c\xc4\x83s\xc4\x83torit \xc3\xaen 1051 sau 1052, pe c\xc3\xaend el era doar un baron de mic\xc4\x83 \xc3\xaensemn\xc4\x83tate din Calabria, \xc3\xaens\xc4\x83 aflat \xc3\xaen plin\xc4\x83 ascensiune._NEWLINE_Alberada era t\xc3\xa2n\xc4\x83ra m\xc4\x83tu\xc8\x99\xc4\x83 a seniorului Gerard de Buonalbergo. Ca zestre, ea i-a adus lui Guiscard un num\xc4\x83r de 200 de cavaleri. Ea a fost mama a doi copii: o fiic\xc4\x83, Emma, mam\xc4\x83 a lui Tancred de Taranto (viitorul principe de Galileea), \xc8\x99i un fiu, Boemund (viitorul principe de Antiohia). \xc3\x8en 1058, dup\xc4\x83 ce papa Nicolae al II-lea a \xc3\xaen\xc4\x83sprit condi\xc8\x9biile dreptului canonic cu privire la chestiunea consanguinit\xc4\x83\xc8\x9bii, Guiscard a repudiat-o pe Alberada \xc3\xaen favoarea unei c\xc4\x83s\xc4\x83torii mai avantajose la acel moment, cea cu Sichelgaita, sora principelui Gisulf al II-lea de Salerno. Cu toate acestea, desp\xc4\x83r\xc8\x9birea a fost amiabil\xc4\x83._NEWLINE_Alberada era \xc3\xaenc\xc4\x83 \xc3\xaen via\xc8\x9b\xc4\x83 \xc3\xaen momentul mor\xc8\x9bii fiului ei Bohemond \xc3\xaen martie 1111 \xc8\x99i s-a stins la o v\xc3\xa2rst\xc4\x83 foarte \xc3\xaenaintat\xc4\x83, probabil \xc3\xaen iulie 1122. Ea a fost \xc3\xaenmorm\xc3\xa2ntat\xc4\x83 \xc3\xaen mausoleul familiei Hauteville din aba\xc8\x9bia Sfintei Treimi de la Venosa. Morm\xc3\xa2ntul ei este singurul r\xc4\x83mas intact p\xc3\xa2n\xc4\x83 \xc3\xaen ziua de azi.'